
Barne- og ungdomsavdelingen                                         

Postboks 8036 Dep.                                                     

0030 Oslo





Telefon: 22 24 26 01

Telefaks: 22 24 27 19

Til bykommunene; Oslo, Bergen, Trondheim, Stavanger, Kristiansand, Tromsø, Drammen, Skien, Fredrikstad, Sandnes, Sarpsborg, Bodø, Sandefjord, Larvik, Ålesund, Arendal, Porsgrunn, Haugesund, Tønsberg, Halden, Moss, Hamar og Gjøvik og 7 bydeler i Oslo; Sagene, Gamle Oslo, Grünerløkka, Søndre Nordstrand, Alna, Stovner og Grorud 

Støtte til barne- og ungdomstiltak i større bysamfunn – søknad om støtte for 2007 - (kap. 857 post 73)
Barne- og likestillingsdepartementet forvalter tilskuddsordningen Barne- og ungdomstiltak i større bysamfunn (kap. 857 post 73). Tilskuddsordningen er et virkemiddel for å bedre oppvekst- og levekår i større bysamfunn. Bevilgningen har barn og unge, og særlig ungdom i alderen 12 til 25 år, som målgruppe, og benyttes til tiltak og prosjekter som retter seg mot barn og unge med spesielle behov og mot utsatte ungdomsgrupper og ungdomsmiljø. Barn og unge med innvandrerbakgrunn står overfor spesielle utfordringer, og arbeid og innsats som fremmer integrering er høyt prioritert.
Barne- og ungdomstiltak i større bysamfunn består av 4 deler:

· Spesialsatsing (ungdomstiltak) i de fire største byene; Oslo, Bergen, Trondheim og Stavanger (se vedlegg 1).
· Tilskudd til ungdomstiltak i 19 bykommuner (se vedlegg 2). 
· Tilskudd til tiltak mot fattigdom blant barn, unge og familier i 23 bykommuner 
(se vedlegg 3). 

· Tilskudd til strakstiltak, omfatter 23 bykommuner (se vedlegg 4).
Departementet kan også ta initiativ til å støtte utviklingsarbeid og andre prioriterte områder. I tråd med Soria Moria-erklæringen vil tiltak i Groruddalen bli særlig prioritert. 

Det tas forbehold om Stortingets årlige bevilgninger.

Formål

Formålet med tilskuddsordningen er å bedre oppvekst- og levekårene for barn og unge i de 23 nevnte byene og de 7 utvalgte bydelene i Oslo. Det legges vekt på:

a) å forebygge uønsket sosial atferd, bl.a. vold, mobbing, kriminalitet, rus og rasisme, å motvirke fordommer og diskriminering, og å fremme gjensidig aksept

b) deltakelse fra ungdomsgrupper som i liten grad benytter seg av de eksisterende kultur- og fritidstilbud 

c) kvalifisering, inkludering og etablering av alternative mestringsarenaer 

d) arbeid og innsats som tar sikte på å nå barn og unge berørt av fattigdomsproblemer

e) likeverd og like muligheter for jenter og gutter

f) likeverdige muligheter for barn og unge med nedsatt funksjonsevne
Retningslinjer for bykommunenes arbeid med tilskuddsordningen
Hvem kan søke?

Offentlige og private etater eller instanser, bydeler, frivillige organisasjoner og ungdomsgrupper kan søke om midler. Søknadene skal gå gjennom bykommunen eller de prioriterte bydelene.
Hva kan det søkes om?

· Tiltak/prosjekt som utvikler arbeidsformer og metoder overfor målgruppen.

· Investeringer i lokaler og utstyr som skal benyttes av målgruppen.

Barn og unges deltakelse og innflytelse i planlegging og gjennomføring bør prioriteres der det er naturlig. Tiltakene/prosjektene bør inngå i en helhetlig og samordnet barne- og ungdomspolitikk og bykommunens planarbeid.

Det generelle barne- og ungdomsarbeidet er en del av kommunens eget ansvar, og kan ikke få støtte gjennom denne ordningen. Bevilgningen skal ikke erstatte eksisterende kommunale tilbud eller stillinger. Midlene skal ikke benyttes til tiltak/prosjekter som er knyttet til skolefritidsordningen eller har deltakelse i ordinære idrettsaktiviteter som målsetting. Bevilgningen kan heller ikke benyttes til klientrettede tiltak og tiltak av behandlende karakter. 

Generelle krav
· Bykommunen skal gjøre ordningen kjent.
· Bykommunen skal foreta en vurdering og politisk prioritering av søknadene, og fordele midler.
· Det skal fremgå om bykommunen har et direkte eller overordnet ansvar for planlegging og gjennomføring av de tiltak/prosjekter som får støtte.

· Dersom et tiltak/prosjekt får støtte over flere år, skal støtteperioden oppgis, og det må foreligge en plan for finansiering og organisering etter prosjektperioden.

· Tiltakene/prosjektene må som hovedregel beregne egenandel i finansieringen.

· Bykommunen som søker har ansvar for tiltak/prosjekter som får tilskudd. Det gjelder også de som gjennomføres av frivillige organisasjoner, ungdomsgrupper eller private institusjoner.
Tilskudd til investeringer i hus og lokaler:
· Tilskudd til grunninvestering (bygging, ombygging eller rehabilitering av lokaler samt inventar og utstyr i denne forbindelse), må tilfredsstille plan- og bygningsloven og byggforskriftenes krav. Det gjøres spesielt oppmerksom på krav om tilpasning til funksjonshemmede brukere. 

· For prosjekter som mottar tilskudd på totalt kr. 500 000,- eller mer, må kommunen garantere for at hus eller lokaler benyttes til ungdomsformål i 10 år fra første tilskuddsdato. Ved mislighold av vilkårene, må hele eller en forholdsmessig andel av statstilskuddet tilbakebetales.
· For søknader om investeringstilskudd skal søknadsskjema Q-0246 benyttes.
Regnskap:   

· Regnskapet skal vise at tilskuddet er benyttet i tråd med søknaden, formålet og eventuelle merknader fra departementet.

· Det bør opprettes et eget kostnadssted for tilskuddet.

· Et fullstendig regnskap skal sendes departementet innen 1. mars året etter tilskuddsåret, dersom ikke annen frist er fastsatt. Dersom fristen ikke overholdes kan utbetaling av tilskudd stanses eller bli krevd tilbakebetalt. Regnskapet skal omfatte alle inntekter og utgifter og inneholde informasjon om; lønn, investeringer, egenandel og drift. Departementets regnskapsskjema bør benyttes. 

· Regnskapet skal attesteres av kommunerevisjonen. Når frivillige organisasjoner, ungdomsgrupper eller private institusjoner står ansvarlig for virksomheten, skal regnskap revideres av statsautorisert eller registrert revisor.
Rapport:

· En fullstendig rapport skal sendes departementet innen 1. mars året etter tilskuddsåret, dersom ikke annen frist er fastsatt. Dersom fristen ikke overholdes kan utbetaling av tilskudd stanses eller bli krevd tilbakebetalt. Delrapport fra det enkelte tiltak/prosjekt skal sendes som vedlegg. Departementets rapportskjema bør benyttes. Det er utarbeidet en veiledning for rapportskriving, ”Veileder for rapportarbeid”, Q- 0966.
Søknad, skjema og rundskriv:
· Søknaden fra bykommunen skal sammenfattes på maksimalt to A4 sider, og skal inneholde opplysninger om: navn på tiltaket, søker, beskrivelse av tiltaket, målsetting, målgruppe, samarbeidspartnere, ansvarlig for tiltaket/prosjektet og budsjett. Departementets tiltaksskjema kan brukes som vedlegg. For søknader om investeringstilskudd skal søknadsskjema Q- 0246 benyttes. 

· Departementets ulike skjema og rundskriv er lagt ut på Offentlig dokumentasjon og informasjon i Norge (ODIN) med Internettadresse: http://www.dep.no/bfd/

· Søknadsskjema Q-0246 og rundskriv fås ved henvendelse til den enkelte bykommune eller til Departementenes servicesenter, Informasjonsforvaltningsavdelingen, Postboks 8129 Dep, 0032 Oslo, e-post: publikasjonsbestilling@dss.dep.no eller telefaks 22 24 27 86.

Tildeling av tilskudd
Dersom kravene til søknad, rapport og regnskap er oppfylt blir tilsagnsbrev sendt bykommunene og bydelene i løpet av første termin i tilskuddsåret. Utbetaling av tilskudd skjer to ganger i året. 

Ubenyttede midler

Hovedregelen er at tilskuddet skal benyttes i løpet av tilskuddsåret. Overføring av midler kan bare skje etter godkjenning fra departementet. Ubenyttede midler skal tilbakeføres til Barne- og familiedepartement.

Råd og veiledning

Råd og veiledning om tilskuddsordningen gis av bykommunene/bydelene og Barne- og likestillingsdepartementet, Barne- og ungdomsavdelingen. 

Med hilsen

Haktor Helland (e.f.)







Åsa Steinsvik

	Vedlegg 1: Spesialsatsing (ungdomstiltak) i de fire største byene; Oslo, Bergen, Trondheim og Stavanger
Det foregår en spesialsatsing i de fire største byene; Oslo (inkludert 7 prioriterte bydeler), Bergen, Trondheim og Stavanger. De 7 bydelene i Oslo; Sagene, Grünerløkka, Gamle Oslo, Søndre Nordstrand, Alna, Stovner og Grorud regnes som bykommuner i denne sammenheng. Byene og bydelene i spesialsatsingen blir tildelt en rammebevilgning.
Målgruppe
Ungdom 12 til 25 år med spesielle behov, utsatte ungdomsgrupper og ungdomsmiljø.
Hvem kan søke byene og bydelene om midler?

Offentlige og private etater eller instanser, bydeler, frivillige organisasjoner og ungdomsgrupper kan søke de fire største byene eller de prioriterte bydelene om tilskudd til tiltak og prosjekter. Søknadene skal sendes bykommunen eller bydelen, som foretar en vurdering og politisk prioritering av søknadene, og tildeler midler.
Hva kan det søkes om?

· Tiltak/prosjekter som utvikler arbeidsformer og metoder overfor målgruppen. (Støtteperiode: inntil 3 år). 
· Tilskudd til drift av tiltak rettet mot målgruppen.
· Investeringer i lokaler og utstyr som skal benyttes av målgruppen.

Spesielle krav:
· Tiltakene/prosjektene må beregne egenandel i finansieringen.

· Bykommunen/bydelen har ansvar for tiltak/prosjekter som får tilskudd. Det gjelder også de som gjennomføres av frivillige organisasjoner, ungdomsgrupper eller private institusjoner.
Rapport og regnskap:

· Departementet skal innen 31. januar 2007 ha en samlet oversikt over alle innkomne søknader. Departementets skjema over innkomne søknader skal benyttes.
· Departementet skal innen 1. juni 2007 ha en oversikt over hvilke tiltak og prosjekter som er tildelt støtte og hvilke som har fått avslag. Departementets prosjektskjema skal benyttes.
· Fullstendig rapport og revisorattestert regnskap for hele bevilgningen skal sendes departementet innen 1. mars 2008, dersom ikke annen frist er fastsatt. Departementets regnskapsskjema bør benyttes og delrapport fra det enkelte tiltak/prosjekt skal sendes som vedlegg. 
Søknadsfrist

· Søknadsfristen fastsettes av bykommunene og de prioriterte bydelene.



	Vedlegg 2: Tilskudd til ungdomstiltak i 19 bykommuner

Bykommunene; Kristiansand, Tromsø, Drammen, Skien, Fredrikstad, Sandnes, Sarpsborg, Bodø, Sandefjord, Larvik, Ålesund, Arendal, Porsgrunn, Haugesund, Tønsberg, Halden, Moss, Hamar og Gjøvik inviteres til å søke om tilskudd til tiltak og prosjekter.
Målgruppe
Ungdom 12 til 25 år med spesielle behov, utsatte ungdomsgrupper og ungdomsmiljø.
Hvem kan søke om midler?

Offentlige og private etater eller instanser, bydeler, frivillige organisasjoner og ungdomsgrupper kan søke om tilskudd til tiltak og prosjekter. Søknadene skal sendes bykommunen, som foretar en vurdering og politisk prioritering og oversender en felles søknad til departementet.
Hva kan det søkes om?

· Tiltak/prosjekter som utvikler arbeidsformer og metoder overfor målgruppen. (Støtteperiode: inntil 3 år). 

· Investeringer i lokaler og utstyr som skal benyttes av målgruppen.

· Samarbeidstiltak mellom byer rettet mot målgruppen.
Spesielle krav:
· Tiltakene/prosjektene må bygge på tverrfaglig eller tverretatlig samarbeid.

· Tiltakene/prosjektene må beregne egenandel i finansieringen.

Rapport og regnskap:

· Fullstendig rapport og revisorattestert regnskap for hele tilskuddet skal sendes departementet innen 1. mars 2008, dersom ikke annen frist er fastsatt. Departementets regnskapsskjema bør benyttes og delrapport fra det enkelte tiltak/prosjekt skal sendes som vedlegg. 
Søknadsfrist

· Samlet søknad må være sendt Barne- og likestillingsdepartementet innen 1. februar 2007.



	Vedlegg 3: Tilskudd til tiltak mot fattigdom blant barn, unge og familier

 i 23 bykommuner
Bykommunene; Oslo, Bergen, Trondheim, Stavanger, Kristiansand, Tromsø, Drammen, Skien, Fredrikstad, Sandnes, Sarpsborg, Bodø, Sandefjord, Larvik, Ålesund, Arendal, Porsgrunn, Haugesund, Tønsberg, Halden, Moss, Hamar og Gjøvik og 7 bydeler i Oslo; Sagene, Gamle Oslo, Grünerløkka, Søndre Nordstrand, Alna, Stovner og Grorud inviteres til å søke om tilskudd til tiltak mot fattigdom blant barn, unge og familier.
Byer og områder med store levekårsproblemer og tverrfaglig eller tverretatlig innsats prioriteres.
Målgruppe
Barn, unge og familier berørt av fattigdomsproblemer.
Hvem kan søke om midler?

Offentlige og private etater eller instanser, bydeler, frivillige organisasjoner og ungdomsgrupper kan søke om tilskudd til tiltak. Søknadene skal sendes gjennom bykommunen, som foretar en vurdering og oversender en felles anbefaling til departementet. Vi ber om at søknadene fra det enkelte tiltak følger som vedlegg.
Hva kan det søkes om?

· Tilskudd til ferie- og fritidsaktiviteter rettet mot barn, unge og familier berørt av fattigdomsproblemer.
· Tilskudd til tiltak som bidrar til arbeidsmarkedstilknytning for unge med liten eller mangelfull utdanning.
Spesielle krav:
· Tilskudd gis for inntil 1 år av gangen.
· Tiltakene bør beregne egenandel i finansieringen.

· Bykommunen er departementets samarbeidspartner og utbetaler midler. Det gjelder også for tiltak som gjennomføres av frivillige organisasjoner, ungdomsgrupper eller private institusjoner.
Rapport og regnskap:

· Frist for foreløpig rapport er 1. desember 2007, og departementets rapportskjema skal benyttes.

· Fullstendig rapport og revisorattestert regnskap for hele tilskuddet skal sendes departementet innen 1. mars 2008, dersom ikke annen frist er fastsatt. Departementets regnskapsskjema bør benyttes og delrapport fra det enkelte tiltak skal sendes som vedlegg. 
Søknadsfrist

· Søknaden må være sendt Barne- og likestillingsdepartementet innen 1. februar 2007.



	Vedlegg 4: Tilskudd til strakstiltak, omfatter 23 bykommuner
Bykommunene; Oslo, Bergen, Trondheim, Stavanger, Kristiansand, Tromsø, Drammen, Skien, Fredrikstad, Sandnes, Sarpsborg, Bodø, Sandefjord, Larvik, Ålesund, Arendal, Porsgrunn, Haugesund, Tønsberg, Halden, Moss, Hamar og Gjøvik og 7 bydeler i Oslo; Sagene, Gamle Oslo, Grünerløkka, Søndre Nordstrand, Alna, Stovner og Grorud kan søke om midler til strakstiltak for å løse oppgaver og problemer av akutt karakter i ungdomsmiljøene.
Med strakstiltak menes uforutsette oppgaver og problemer som det ikke er mulig å planlegge for og gjøre noe med innenfor egne rammer og budsjetter. Tilskudd til strakstiltak gis for inntil 1 år. Eventuelt videreføring av et strakstiltak skjer gjennom ordinær søknad om tilskudd innen søknadsfristen.
Målgruppe
Ungdom 12 til 25 år med spesielle behov, utsatte ungdomsgrupper og ungdomsmiljø.
Hvem kan søke om midler?

Offentlige og private etater eller instanser, bydeler, frivillige organisasjoner og ungdomsgrupper kan søke om midler til strakstiltak. 

Søknad sendes bykommune/bydel med kopi til departementet. Det er tilstrekkelig at administrasjonen i byene eller bydelen foretar en rask vurdering. Vurderingen bør sendes departementet senest to uker etter at søknaden er mottatt. Utbetaling av straksmidler går direkte til søker med kopi til bykommune/bydel. 
Spesielle krav:
· Tiltakene bør beregne egenandel i finansieringen.

· Bykommunen har ansvar for tiltak som får tilskudd. Det gjelder også de som gjennomføres av frivillige organisasjoner, ungdomsgrupper eller private institusjoner.
Rapport og regnskap:

· Fullstendig rapport og revisorattestert regnskap for hele tilskuddet skal sendes departementet innen 1. mars 2008, dersom ikke annen frist er fastsatt. Departementets regnskapsskjema bør benyttes.
Søknadsfrist 
· Ingen






